Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1075

a) Műsorjelelosztás (kábeltelevízió) A műsorjelelosztási szabvány kötelezővé tételével és a műsorjelelosztó szolgáltatási vállalkozások piaci lehetőségeinek bővítésével (a kizárólagos távbeszélő szolgáltatási jogosultságok megszüntetésével) megteremthetők a feltételei annak, hogy 2002-ig korszerű technikai bázison megújuljanak a műsorjelelosztó hálózatok. Ez akkor valósulhat meg, ha megszűnik a hálózatok jelenlegi fragmentáltsága és eltűnnek vagy egyesülnek a nem életképes méretű vállalkozások. A hálózatok vonzerejét növeli a vállalkozások számának olyan mértékű csökkenése, ami a fennmaradók számára a gazdaságos méretnagyságot biztosítja. Az új architektúrájú hálózatok alkalmasak lesznek mind a távbeszélő, mind a szélessávú interaktív szolgáltatásokra (video on demand, teleshopping, telebanking stb.). Az egységes országos vagy regionális hálózatba kapcsolt műsorjelelosztó hálózatokon nyújtott szolgáltatások a hozzáférési piacon versenytársai lehetnek a hagyományos közcélú távbeszélő hálózatokon nyújtott szolgáltatásoknak. A társaságok állami források igénybevétele nélkül, piaci alapon állnak fel, és versenykihívást jelentenek majd a domináns szolgáltatónak. Szükséges, hogy a szolgáltatási koncessziók kizárólagosságának megszűnésétől kezdve a közcélú távbeszélő szolgáltatók szabadon kínálhassanak kábeltelevíziós, illetőleg a kábeltelevíziós társaságok távbeszélő szolgáltatásokat. A távközlési és műsorjelelosztó szolgáltatások közötti káros keresztfinanszírozások kialakulásának megakadályozása érdekében minden integrált szolgáltató esetében a bevételek, a folyó termelési költségek és a beruházási ráfordítások teljes számviteli szeparációját kell végrehajtani. 1998/42. szám Szükséges a műsorjelelosztó hálózatok létesítésének és üzemeltetésének mindenre kiterjedő módon (jogi, műszaki, médiapolitikai és gazdasági aspektusok), törvényben történő szabályozása. A törvényben biztosítani kell az egyetemes szolgáltatási kötelezettség érvényesülését, vagyis a mindenki számára elérhető áron való hozzáférést.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes